**Cynllun Gweithredu Gonestrwydd Ymchwil**

**Y Cefndir**

1. Mae Prifysgol Caerdydd wedi ymrwymo i gynnal egwyddorion y [Concordat i Gefnogi Gonestrwydd Ymchwil](https://www.universitiesuk.ac.uk/sites/default/files/field/downloads/2021-08/Updated%20FINAL-the-concordat-to-support-research-integrity.pdf) ac i feithrin amgylchedd ymchwil sy'n galluogi ac yn annog ei holl ymchwilwyr i gynnal y safonau uchaf o onestrwydd ym mhob agwedd ar ymchwil. Mae **Atodiad 1** yn cynnwys rhestr o'r pum ymrwymiad yn y Concordat a'n priod rwymedigaethau fel sefydliad ymchwil/cyflogwr ymchwilwyr.
2. Er bod gan y Brifysgol drefniadau llywodraethu cadarn a strwythurau cymorth i helpu i gyflawni egwyddorion y Concordat, mae'n hollbwysig bod y Brifysgol yn myfyrio'n rheolaidd ynghylch a yw ei systemau ar gyfer cefnogi Gonestrwydd Ymchwil yn parhau i fod yn addas i'r diben.
3. Yn ystod 2021 a 2022, cydlynodd tîm Gonestrwydd, Llywodraethu a Moeseg Ymchwil y Brifysgol ('RIGE') adolygiad manwl o Onestrwydd Ymchwil a dadansoddiad o'r bylchau, gan ddefnyddio [Adnodd Hunanasesu UKRIO](https://ukrio.org/wp-content/uploads/UKRIO-Self-Assessment-Tool-for-The-Concordat-to-Support-Research-Integrity-V2.pdf). Nod yr adnodd hwn yw helpu sefydliadau i nodi meysydd o'u harferion ymchwil, polisïau a diwylliant a allai elwa o gael eu hadolygu er mwyn gwreiddio egwyddorion y Concordat yn llawn. Mae'r adnodd yn rhoi rhestr helaeth o gwestiynau (dros 100), pob un wedi'i fapio i un neu fwy o ymrwymiadau'r Concordat.
4. Mewn cydweithrediad â rhanddeiliaid ar draws y Brifysgol, gan gynnwys y rhai sy'n gyfrifol am feysydd polisi a threfniadau llywodraethu perthnasol, mae RIGE wedi myfyrio ar bob cwestiwn yn yr Adnodd Hunanasesu ac wedi datblygu'r Cynllun Gweithredu hwn i fynd i'r afael â'r meysydd a fyddai'n elwa o welliant. Mae'n bwysig nodi bod rhai o'r camau gweithredu’n ymwneud â chwestiynau Hunanasesu yr ymatebodd y Brifysgol yn gadarnhaol iddynt (h.y. mae'r Brifysgol yn bodloni'r gofyniad/argymhelliad). Mae hyn yn bwysig i ddangos na chafodd yr adolygiad ei drin fel ymarfer cydymffurfio yn unig, ond yn gyfle i fyfyrio ar welliannau y gellir eu cyflawni a chyfleoedd i ragori ar y safonau gofynnol er mwyn helpu i fynd ati o ddifri i wreiddio diwylliant o Onestrwydd Ymchwil.
5. Mae'r adolygiad a'r Cynllun Gweithredu yn cynrychioli newid sylweddol yn ymagwedd y Brifysgol at Onestrwydd Ymchwil, gan symud tuag at system o integreiddio a chydweithio gwell, wedi'i hategu gan y cysyniad o gyfrifoldeb a dealltwriaeth ar y cyd. Y gobaith yw y bydd yr adnodd hwn yn helpu i sicrhau bod Gonestrwydd Ymchwil wedi’i wreiddio yn yr ecosystem ymchwil, yn ei fod yn berthnasol i ymchwilwyr, ac yn y pen draw yn helpu i feithrin amgylchedd lle mae arferion ymchwil da nid yn unig yn cael eu galluogi, ond yn cael eu gwerthfawrogi.
6. Mae'r Cynllun Gweithredu hwn wedi'i rannu â Chyfarwyddwyr Ymchwil y Brifysgol ar gyfer mewnbwn ac wedi'i gymeradwyo gan y Pwyllgor Gonestrwydd a Moeseg Ymchwil Agored ('ORIEC'), fel y corff sydd â chyfrifoldeb i sicrhau bod y Brifysgol yn bodloni gofynion y Concordat. Mae hefyd wedi'i nodi, ei drafod a/neu ei gymeradwyo gan amryw grwpiau a phwyllgorau eraill y Brifysgol fel y bo'n briodol gan gynnwys Bwrdd Gweithredol y Brifysgol a'r Cyngor. Mae adborth gan bob un o'r grwpiau hyn wedi'i ymgorffori yn y Cynllun Gweithredu hwn. Bydd cynnydd yn erbyn y Cynllun Gweithredu yn cael ei adolygu'n flynyddol.
7. Er mwyn sicrhau gwelliant parhaus, mae ORIEC wedi cymeradwyo cylch adolygu Gonestrwydd Ymchwil o bum mlynedd, i gyd-fynd â chylch adolygu'r Concordat ei hun. Bydd y Brifysgol felly yn ceisio ailedrych ar y cwestiynau sydd yn yr Adnodd Hunanasesu (neu fersiwn arall ohono yn y dyfodol) bob pum mlynedd. Rhagwelir y bydd yr adolygiad nesaf yn dechrau yn 2026/2027.

**Cydnabod ein hymdrechion hanesyddol**

1. Mae'n bwysig cydnabod y gwaith caled a'r cynnydd sydd eisoes wedi'i wneud gan y Brifysgol o ran sefydlu systemau llywodraethu a strwythurau cymorth i helpu i feithrin Gonestrwydd Ymchwil. Er enghraifft:

* Mae gan y Brifysgol bolisi sefydliadol sydd ar gael yn gyhoeddus ar gyfer Gonestrwydd Ymchwil (Côd Ymarfer Gonestrwydd Ymchwil a’i Lywodraethu (‘RI CoP’)) a chyfres o bolisïau, gweithdrefnau, hyfforddiant a chanllawiau mewn meysydd sy’n gysylltiedig â phynciau penodol. Mae’r Côd Ymarfer wedi bodoli ar ryw ffurf neu’i gilydd ers 2002 (ei enw gwreiddiol oedd y “Fframwaith Llywodraethu Ymchwil”) ac mae’n destun adolygu rheolaidd gan gronfa eang o adolygwyr.
* Mae pwyllgor ar lefel y Brifysgol (ORIEC) sy'n gyfrifol am oruchwylio Gonestrwydd Ymchwil, Moeseg Ymchwil ac Ymchwil Agored ac mae'r gwaith hwn yn dod o fewn portffolio'r Rhag Is-Ganghellor Ymchwil, Arloesedd a Menter (Cadeirydd ORIEC a’r uwch arweinydd academaidd a enwebwyd gan y Brifysgol ar gyfer Gonestrwydd Ymchwil).
* Mae’r Brifysgol yn ymgysylltu’n agos â chyrff allanol mewn meysydd sy’n berthnasol i Onestrwydd Ymchwil ac yn aelod o [UKRIO](https://ukrio.org/), [UKRN](https://www.ukrn.org/local-network-leads/), ac amryw grwpiau sector, gan gynnwys Fforwm Gonestrwydd Ymchwil Grŵp Russell.
* Mae tîm gwasanaethau proffesiynol (RIGE) sy'n rhoi cymorth penodol ym maes Gonestrwydd Ymchwil. Mae yna hefyd dimau sy'n rhoi cefnogaeth mewn meysydd sy’n gysylltiedig â phynciau penodol fel Ymchwil Meinweoedd Dynol, Ymchwil Anifeiliaid, Diogelu Data, a Diogelu.
* Mae negeseuon Gonestrwydd Ymchwil wedi'u gwreiddio mewn ddogfennau a rhaglenni amrywiol ar gyfer dechreuwyr newydd (staff a myfyrwyr ymchwil).
* Mae'r Brifysgol wedi datblygu ei rhaglen hyfforddi ar-lein ei hun ynghylch Gonestrwydd Ymchwil, sy'n orfodol ar hyn o bryd i'r holl Staff Academaidd ac i fyfyrwyr Doethurol, MRes ac MPhil. Cyflwynwyd yr Hyfforddiant Gonestrwydd Ymchwil am y tro cyntaf yn 2017.
* Mae’r Brifysgol wedi cyhoeddi Datganiadau Blynyddol ar Onestrwydd Ymchwil ers 2017.
* Mae gan y Brifysgol bwyntiau cyswllt enwebedig ar gyfer Gonestrwydd Ymchwil, Camymddygiad Ymchwil Academaidd ('ARM') a Chwythu'r Chwiban.
* Mae gan bob Ysgol Academaidd Bwyllgor Moeseg Ymchwil yr Ysgol (‘SREC’) ac mae pwyntiau cyswllt lleol ar gyfer Gonestrwydd Ymchwil, Moeseg Ymchwil ac Ymchwil i Feinweoedd Dynol (ymhlith meysydd eraill). Cyflwynwyd Arweinwyr Gonestrwydd Ymchwil Lleol am y tro cyntaf yn 2017

**Camau a gymerwyd eisoes yn ystod y cyfnod adolygu Hunanasesu/Gonestrwydd Ymchwil**

1. Mabwysiadodd y Brifysgol ddull rhagweithiol wrth gynnal yr ymarfer Hunanasesu ac felly cyflawnwyd nifer o feysydd gweithredu a nodwyd yn gynnar (ac a fyddai wedi ymddangos yn y Cynllun Gweithredu) yn ystod 2022. Er enghraifft:

* Cymeradwywyd a/neu ymgorfforwyd diwygiadau yng Ngweithdrefn Camymddygiad Ymchwil Academaidd (ARM), Polisi Gonestrwydd Academaidd, a Gweithdrefn Camymddygiad Academaidd (Myfyrwyr Ymchwil) y Brifysgol i adlewyrchu'r diffiniad mwy eang o gamymddygiad ymchwil sydd yn y Concordat, ynghyd â gofynion allweddol eraill yn y Concordat yn ymwneud ag ymchwilio i achosion o'r fath.
* Cymeradwyaeth sefydliadol o ganllawiau “PREPARE” (Cynllunio Ymchwil a Gweithdrefnau Amgylcheddol ar Anifeiliaid: Argymhellion ar gyfer Rhagoriaeth).
* Adolygiad o’r holl adborth Hyfforddiant Gonestrwydd Ymchwil a gyflwynwyd ers dechrau 2020 hyd at fis Medi 2022. Arweiniodd hyn at nodi rhai meysydd i'w gwella.
* Ymgysylltu â rhanddeiliaid perthnasol i helpu i wella cyfraddau cwblhau Hyfforddiant Gonestrwydd Ymchwil y Brifysgol (yn enwedig cyfraddau cwblhau Staff Academaidd).
* Sefydlu Grŵp Gorchwyl a Gorffen i argymell proses gadarn a chymesur amgen ar gyfer adolygiadau moesegol o brosiectau myfyrwyr Israddedig ac Ôl-raddedig a Addysgir sy'n cynnwys cyfranogwyr dynol, data dynol neu ddeunydd dynol.
* Diweddaru profforma'r Adroddiad Moeseg Blynyddol a gyflwynwyd gan Bwyllgorau Moeseg Ymchwil Ysgolion i gasglu adborth ar gryfderau a thueddiadau a sampl ar hap o geisiadau i’r Pwyllgorau Moeseg a gymeradwywyd.
* Adolygiad o argymhellion UKRIO ar gyfer cynnwys Datganiadau Blynyddol.
* Integreiddio Gonestrwydd Ymchwil i waith ehangach y Brifysgol ar Ddiwylliant Ymchwil, gan gynnwys cynrychiolaeth i RIGE ar Grŵp Datblygu Diwylliant Ymchwil y Brifysgol a’r is-grwpiau, a chynnwys adran “Gonestrwydd Ymchwil a Moeseg” yn Arolwg Diwylliant Ymchwil cyntaf erioed y Brifysgol (Hydref-Tachwedd 2022).

**Gweithgarwch NAD yw yn y Cynllun Gweithredu**

1. Nid yw’r Cynllun Gweithredu hwn yn cynnwys materion sy’n gysylltiedig â mân ddiweddariadau/cywiriadau neu:

* gamau gweithredu sydd eisoes wedi'u rhestru (neu a fydd yn cael eu rhestru) mewn Cynllun Gweithredu sefydliadol arall e.e. y Cynllun Gweithredu Ymchwil Agored, Cynllun Gweithredu Ymchwil Ddibynadwy, a Chynllun Gweithredu'r Siarter Gonestrwydd Academaidd.
* meysydd a fydd yn cael eu harchwilio drwy brosiect “Thrive” y Brifysgol ar gyfer trawsnewid Diwylliant Ymchwil.

**Rhyngweithio â Chynlluniau Gweithredu eraill**

1. Mae'n bwysig cydnabod bod y Cynllun Gweithredu hwn yn un o nifer o gynlluniau gweithredu sy'n berthnasol i bortffolio ymchwil y Brifysgol. Mae RIGE wedi bod yn rhan o’r broses i helpu i ddatblygu a/neu roi adborth ar nifer o gynlluniau gweithredu o’r fath yn y blynyddoedd diwethaf ac mae’n hyderus y bydd y Cynllun Gweithredu Gonestrwydd Ymchwil hwn yn ategu cynlluniau gweithredu presennol (yn enwedig y rhai ym meysydd Ymchwil Agored, Datblygu Ymchwilwyr, Ymchwil Ddibynadwy a Diwylliant Ymchwil). Mae'r holl gynlluniau gweithredu hyn yn ategu ei gilydd ac yn y pen draw byddant yn helpu i greu diwylliant sy'n seiliedig ar arferion gorau. Bydd RIGE yn parhau i ymgysylltu a chydweithio â'r timau a'r unigolion sy'n gyfrifol am y cynlluniau gweithredu a restrir uchod i helpu i sicrhau bod cyfleoedd ar gyfer gwella effeithlonrwydd a chydweithio yn cael eu nodi.

**Sylwer:** Mae “Allwedd Acronymau” i gefnogi’r Cynllun Gweithredu hwn yn **Atodiad 2.**

|  |  |  |
| --- | --- | --- |
| **Colofn 1: Polisïau a Gweithdrefnau** | | |
| **Gweithredoedd** | **Perchennog/Perchnogion** | **Dyddiad Targed** |
| Adolygu'r adran 'Ymchwil sy'n cynnwys anifeiliaid' o Gôd Ymarfer UKRIO a Chanllaw UKRIO ar Ymchwil sy’n Cynnwys Anifeiliaid ac ystyried a oes angen i'r Brifysgol gymryd unrhyw gamau i adlewyrchu'r dogfennau hyn. | BSO | Ebrill 2023 |
| Cwblhau ail gam yr adolygiad o Weithdrefn ARM, gan sicrhau ei fod yn cynnwys yr holl feysydd “cam 2” i'w gwella a nodwyd drwy gwblhau Adnodd Hunanasesu UKRIO. *Gweler* ***Ôl-nodyn 1***. | Cydymffurfiaeth a Risg (CaR) | Ebrill 2023 |
| Adolygu a diweddaru'r RI CoP i fynd i'r afael â'r holl feysydd i'w gwella a nodwyd drwy gwblhau Adnodd Hunanasesu UKRIO. *Gweler* ***Ôl-nodyn 2***. | RIGE | Mai 2023 |
| Sefydlu Grŵp Gorchwyl a Gorffen i adolygu *“Fframwaith ar gyfer cynnal adolygiad moesegol o ymchwil sy’n cynnwys data sydd ar gael i’r cyhoedd a/neu ddata eilaidd yn unig”* y Brifysgol ac ystyried gwelliannau y gellir eu gwneud yn y maes hwn (gan gynnwys symleiddio’r broses o gynnal adolygiad moesegol ar gyfer prosiectau o’r fath a chanllawiau gwell ar ddefnyddio data cyfryngau cymdeithasol). | Medi 2023 |
| Nodi unrhyw welliannau ar gyfer cyfeirio a (lle bo angen) alinio rhwng y Polisi Gonestrwydd Academaidd, y Weithdrefn ARM a'r Gweithdrefnau Camymddygiad Academaidd (Graddau Ymchwil), gan gynnwys pwyntiau cyswllt enwebedig clir. | CaR ac Ansawdd PGR **a** SCS | Medi 2023 |
| Adolygu a diweddaru'r Polisi Moeseg ar gyfer Ymchwil Dynol i fynd i'r afael â'r gwelliannau polisi a nodwyd drwy gwblhau Adnodd Hunanasesu UKRIO. *Gweler* ***Ôl-nodyn 3***. | RIGE | Mehefin 2024 |
| Sicrhau bod y RI CoP a Pholisi Moeseg Prifysgol Caerdydd ar gyfer Ymchwil Ddynol yn cael eu hadolygu o leiaf unwaith bob tair blynedd. | Mehefin 2024 R3[[1]](#footnote-1) |
| Adolygu, gan ddiweddaru yn ôl yr angen, y polisïau a/neu weithdrefnau Ymddygiad Myfyrwyr perthnasol sy'n ymwneud â Gonestrwydd Academaidd i fynd i'r afael â'r holl feysydd i'w hadolygu (ac a allai elwa o welliant) a nodwyd drwy gwblhau Adnodd Hunanasesu UKRIO. *Gweler* ***Ôl-nodyn 4***. | Ansawdd PGR **a**  SCS **a** Llywodraethu Addysg (EdGov) | Medi 2024 |
| Sicrhau bod y canlynol yn cael digon o sylw ym mholisïau a/neu weithdrefnau Ymddygiad Myfyrwyr y Brifysgol sy’n ymwneud â Gonestrwydd Academaidd: (1) gofynion y Brifysgol o ran cadw cofnodion a’r amserlen cadw ar gyfer gwaith gweinyddol a chefnogi myfyrwyr; (2) datganiad buddiannau gan unrhyw un sydd â rôl o dan y gweithdrefnau perthnasol, a rheolaeth briodol ohonynt. | Medi 2024 |
| Gwella’r cyfeirio rhwng polisïau/gweithdrefnau myfyrwyr perthnasol a’r polisi chwythu’r chwiban a phwyntiau cyswllt. | CaR **ac** Ansawdd PGR **a** SCS | Medi 2024 |
| Cynnal adolygiad o’r Gweithdrefn ARM, Polisi Gonestrwydd Academaidd a Gweithdrefnau Camymddygiad Academaidd yn erbyn gweithdrefnau diwygiedig UKRIO ar gyfer Ymchwilio i Gamymddygiad mewn Ymchwil (unwaith y cânt eu cyhoeddi). | I’W GADARNHAU  Heb eu cyhoeddi eto |
| Ystyried i ba raddau y gall fod angen diweddariadau cyfatebol i’r Rheoliadau a Gweithdrefnau Cwynion Myfyrwyr yng ngoleuni unrhyw ddiweddariadau a wneir i bolisïau a/neu weithdrefnau Ymddygiad Myfyrwyr perthnasol sy’n deillio o’r camau gweithredu uchod (o ystyried y gellir cyflwyno honiadau o gamymddwyn gan fyfyrwyr drwy’r Broses Gwyno ar gyfer Myfyrwyr). | EdGov | Medi 2024 |

|  |  |  |
| --- | --- | --- |
| **Colofn 2: Canllawiau ac Adnoddau** | | |
| **Camau gweithredu** | **Perchennog/Perchnogion** | **Dyddiad Targed** |
| Diweddaru templed Taflen Wybodaeth Cyfranogwr y Brifysgol i gynnwys cyfeiriad at dudalennau gwe allanol ynghylch gonestrwydd a moeseg ymchwil y Brifysgol ac ymgorffori diweddariadau a awgrymir gan gydweithwyr diogelu data. | RIGE | Medi 2023 |
| Gwella eglurder ac arweiniad i ymchwilwyr ar yr hyn a ystyrir yn arferion ymchwil gwael/arferion ymchwil amheus (yn hytrach nag ARM) a sut yr ymdrinnir ag unrhyw arferion gwael/amheus a ddarganfyddir (nad yw’n cyrraedd lefel ARM). | CaR **a** RIGE | Medi 2023 |
| Datblygu canllawiau cryno/ystyriaethau o ran gonestrwydd wrth gynnal ymchwil dramor/y tu allan i’r DU. | RIGE | Ionawr 2024 |
| Ystyried datblygu canllawiau ar ymdrin ag anghydfodau awduraeth a/neu roi eglurder ynghylch i ba raddau y mae anghydfodau awduraeth yn cael eu cynnwys yng Ngweithdrefn ARM y Brifysgol. | CaR **a** RIGE | Medi 2024 |
| Archwilio a oes angen canllawiau ategol ar arloesi cyfrifol/arferion cyfrifol wrth gyfnewid gwybodaeth (yn benodol a oes disgwyliadau o ran arferion gorau sy'n benodol i'r gweithgareddau hyn). | Effaith ac Ymgysylltu | Medi 2024 |
| Paratoi canllawiau drafft ar gwblhau'r templed Ffurflen Gais SREC a gymeradwywyd gan ORIEC a'i ddosbarthu i SRECs i gael sylwadau ac awgrymiadau ar y camau nesaf/proses gyflwyno. | RIGE | Medi 2024 |
| Datblygu canllawiau a/neu restr wirio ar dreialon dyfeisiau. | JRO | Medi 2024 |
| Datblygu canllawiau neu adnoddau ar gyfer y gymuned ymchwil ar 'ddiogelu'r amgylchedd', 'effaith amgylcheddol' a 'chynaliadwyedd' ac ystyriaethau/disgwyliadau yn y meysydd hyn. | ESC | Medi 2024 |
| Datblygu amrywiaeth o adnoddau Gonestrwydd Ymchwil sy’n gysylltiedig â disgyblaethau penodol (neu fel arall sicrhau bod adnoddau ar gael) i helpu i wella perthnasedd, hyrwyddo arferion gorau ac ennyn diddordeb pob ymchwilydd e.e. canllawiau, astudiaethau achos, fideos. | RIGE | Mai 2025 |
| Datblygu canllawiau ar ymchwil sy'n dod o dan Brotocol Nagoya. | Mai 2025 |

|  |  |  |
| --- | --- | --- |
| **Colofn 3: Hyfforddiant a Chefnogaeth** | | |
| **Gweithredoedd** | **Perchennog/Perchnogion** | **Dyddiad Targed** |
| Adolygu unrhyw adborth newydd gan staff a myfyrwyr ar yr Hyfforddiant Gonestrwydd Ymchwil a nodi unrhyw welliannau allweddol sydd eu hangen. | RIGE | Awst 2023 R1 |
| Diweddaru Hyfforddiant Gonestrwydd Ymchwil y Brifysgol i fynd i'r afael â’r canlynol: (1) unrhyw newidiadau allweddol i'r RI CoP (ar ôl ei adolygu); (2) camsyniadau cyffredin am adolygiadau moeseg/camgymeriadau posibl ymhlith ymchwilwyr (gan ddefnyddio gwybodaeth a gafwyd gan SRECs); (3) unrhyw welliannau i'r cynnwys presennol a nodir drwy'r adolygiad o adborth ar Hyfforddiant Gonestrwydd Ymchwil gan staff a myfyrwyr. | Medi 2023 |
| Ystyried prynu a/neu ddatblygu’n fewnol hyfforddiant penodol ynghylch Moeseg Ymchwil ar gyfer staff a myfyrwyr sy’n gwneud ymchwil, i gymryd lle'r modiwlau Epigeum hanesyddol sydd ar gael ar hyn o bryd i staff a myfyrwyr ôl-raddedig. | Medi 2023 |
| Datblygu fframwaith hyfforddi a/neu ddisgwyliadau cymhwysedd clir ar gyfer Cadeiryddion SREC, Aelodau SREC ac Arweinwyr Gonestrwydd Ymchwil. | Medi 2023 |
| Paratoi astudiaethau achos byr yn seiliedig ymchwiliadau ARM Prifysgol Caerdydd a/neu feysydd ymchwilio cyffredin dros y tair blynedd diwethaf, i'w cynnwys neu gyfeirio atynt yn Hyfforddiant Gonestrwydd Ymchwil y Brifysgol. | CaR | Medi 2023 R1 |
| Archwilio cyfleoedd perthnasol am hyfforddiant a/neu ofynion ar gyfer yr unigolion canlynol sy'n ymwneud â'r Weithdrefn ARM: (1) Staff gwasanaethau proffesiynol; (2) Personau a Enwir; (3) Aelodau o baneli ARM. | Medi 2023 |
| Archwilio a oes awydd neu angen am hyfforddiant mwy penodol ar roi gwybod am bryderon ynghylch camymddwyn mewn ymchwil (i gynnwys, o bosibl, gwybodaeth am ARM, gweithdrefnau camymddwyn myfyrwyr, gweithdrefnau adnoddau dynol a chwythu’r chwiban). | Medi 2023 |
| Ymgysylltu'n uniongyrchol ag unrhyw Ysgol nad yw wedi sicrhau cyfradd cwblhau o 75% o leiaf ymhlith Staff Academaidd ar gyfer Hyfforddiant Gonestrwydd Ymchwil y Brifysgol erbyn y Dyddiad Targed a nodi camau unioni. | RIGE | Medi 2023 |
| Ymgorffori pwyntiau dysgu o ymchwiliadau ARM i Hyfforddiant Gonestrwydd Ymchwil y Brifysgol. | RIGE | Ionawr 2024 R1 |
| Ystyried gofynion cymorth ar gyfer aelodau'r panel a'r rhai sy'n gweithredu'r Weithdrefn ARM. | CaR | Medi 2024 |
| Adolygu ac ystyried pa mor ddefnyddiol yw rhaglen hyfforddiant Gonestrwydd Ymchwil ar-lein UKRIO. | RIGE | I’W GADARNHAU  Heb ei gyhoeddi eto |

|  |  |  |
| --- | --- | --- |
| **Colofn 4: Strategaeth, Systemau a Llywodraethu** | | |
| **Camau gweithredu** | **Perchennog/Perchnogion** | **Dyddiad Targed** |
| Ystyried a oes angen newid y ‘pwynt cyswllt enwebedig’ (ar wefan y Brifysgol) ar gyfer ARM a Chwythu’r Chwiban i’r ‘Person a Enwir’ o dan y Polisi/Gweithdrefn berthnasol, yn ogystal â, neu yn lle, yr unigolyn cyswllt presennol yn y Gwasanaethau Proffesiynol. | CaR | Ebrill 2023 |
| Ystyried rhaglen archwilio mewnol ar gyfer ymchwil anifeiliaid; yn benodol, a oes angen unrhyw waith archwilio ychwanegol ac a yw’n ymarferol (h.y. adroddiadau canol tymor, gwiriadau ar hap ac ati). | BSO | Ebrill 2023 |
| Ystyried gwelliannau i'r ffordd y mae prosesau mewnol y Brifysgol o amgylch llywodraethu ymchwil anifeiliaid yn cael eu cofnodi a'u rhannu'n ffurfiol. | Gorffennaf 2023 |
| Cyflwyno proses gymesur (a chadarn) ar gyfer cynnal adolygiadau moesegol o weithgarwch israddedig ac ôl-raddedig sy'n cynnwys cyfranogwyr dynol, data dynol neu ddeunydd dynol. | RIGE | Medi 2023 |
| Ymgorffori cwblhau Hyfforddiant Gonestrwydd Ymchwil y Brifysgol ym mhob cais am gyllid ymchwil a dyfarniadau mewnol. | Medi 2023 |
| Ystyried pa gamau y gellid eu cymryd o fewn prosesau cyfnod prawf ac ADP presennol i helpu i sicrhau bod Staff Academaidd yn cwblhau Hyfforddiant Gonestrwydd Ymchwil. | RIGE **ac** AD | Medi 2023 |
| Paratoi cynllun[[2]](#footnote-2) ar gyfer yr adolygiad arfaethedig o'r holl geisiadau sy'n mynd ymlaen i Bwyllgor Moeseg Ymchwil y GIG sy'n ymwneud â Meinweoedd Dynol. | Cydymffurfiaeth HTA | Medi 2023 |
| Cymryd camau i sicrhau bod mecanweithiau mewnol priodol i nodi a yw myfyriwr yr honnir ei fod wedi cyflawni Camymddygiad Academaidd yn cael cyllid ymchwil (i hwyluso cydymffurfiaeth â rheolau adrodd cyllidwyr). | Ansawdd PGR  **a** SCS | Medi 2023 |
| Cyflwyno data a gwybodaeth gryno[[3]](#footnote-3) am y canlynol, fel rhan o’r Datganiad Blynyddol ar Onestrwydd Ymchwil: (1) Pob ymchwiliad a gynhelir yn ystod y Flwyddyn Academaidd berthnasol o dan y Gweithdrefnau Camymddwyn Academaidd (Graddau Ymchwil); (2) Ymchwiliadau a gyrhaeddodd y cam Panel Gonestrwydd Academaidd ffurfiol o dan y Gweithdrefnau Camymddygiad Academaidd (Myfyrwyr a Addysgir) a oedd yn ymwneud â chamymddygiad honedig yn ystod (neu'n ymwneud â) gweithgaredd ymchwil yn ystod y Flwyddyn Academaidd berthnasol. | Medi 2023 R1 |
| Nodi a oes unrhyw themâu cyffredin yn codi o achosion sy’n destun adroddiad o dan yr uchod y gallai fod angen camau gweithredu gan y Brifysgol a/neu waith i baratoi astudiaethau achos byr i'w cynnwys yn Hyfforddiant Gonestrwydd Ymchwil y Brifysgol. | Medi 2023 R1 |
| Bod data ar nifer yr achosion o Gamymddygiad Academaidd israddedig/ôl-raddedig a addysgir sy'n codi ar fodiwlau ag 'Ymchwil' yn eu teitl, o gymharu â modiwlau eraill, yn cael eu hystyried yn flynyddol i helpu'r Brifysgol i ddeall ar ba raddfa’r camymddwyn ar lefel israddedig/ôl-raddedig a addysgir ar fodiwlau ymchwil (o gymharu â modiwlau eraill) ac helpu i nodi unrhyw gynnydd sydyn neu dueddiadau. | SCS | Medi 2023 R1 |
| Archwilio dichonoldeb sefydlu 'cronfa' o aelodau panel ARM, a allai gynnig dilyniant, arbenigedd a buddion effeithlonrwydd. | CaR | Medi 2023 |
| Archwilio i ba raddau y gallai is-strategaeth ymchwil y Brifysgol yn y dyfodol gael ei chryfhau mewn perthynas â chydnabod “Gonestrwydd Ymchwil” | RIGE a PVC-R | Rhagfyr 2023 |
| Ystyried pa gamau y gellid eu cymryd i sicrhau nad yw myfyrwyr Doethurol, MRes ac MPhil yn symud ymlaen a/neu na ellir cyflwyno ymchwil i'w hasesu hyd nes y cwblheir Hyfforddiant Gonestrwydd Ymchwil y Brifysgol. | Ansawdd PGR **ac** EdGov | Mai 2024 |
| Cynnal adolygiad o broses adolygu moesegol y Brifysgol yn erbyn pedair egwyddor, sef cymhwysedd, hwyluso, annibyniaeth, a didwylledd gan ddefnyddio'r rhestr wirio ar gyfer pob un o'r egwyddorion hyn a nodir yn fframwaith UKRIO ac ARMA ar gyfer cymorth moeseg ymchwil. | RIGE | Mehefin 2024 |
| Sefydlu Grŵp Gorchwyl a Gorffen i adolygu'r Gweithdrefnau Gweithredu Safonol/Protocolau Moeseg a ddatblygwyd gan SRECs ar gyfer un o ‘feini prawf adolygiad llawn’ y Brifysgol. | RIGE | Medi 2024 |
| Cyflwyno system i adolygu'r holl geisiadau sy'n mynd ymlaen i Bwyllgor Moeseg Ymchwil y GIG sy'n ymwneud â Meinweoedd Dynol. | Cydymffurfiaeth HTA | Medi 2024 |
| Ystyried a ellid integreiddio disgwyliad i gwblhau Hyfforddiant Gonestrwydd Ymchwil i gynlluniau gwobrwyo, cydnabod a dyrchafu'r Brifysgol ar gyfer Staff Academaidd. | RIGE **ac** AD | Medi 2024 |

|  |  |  |
| --- | --- | --- |
| **Colofn 5: Diwylliant** | | |
| **Camau gweithredu** | **Perchennog/Perchnogion** | **Dyddiad Targed** |
| Datblygu maes cynnwys newydd (o fewn yr Hyfforddiant Gonestrwydd Ymchwil neu’r fewnrwyd) i roi syniadau i staff sydd â chyfrifoldebau rheoli a goruchwylio ynghylch sut gallant helpu i wreiddio diwylliant cadarnhaol o Onestrwydd Ymchwil ac chyflwyno syniadau am yr hyn y gellir ei wneud yn lleol i hwyluso trafodaethau am Onestrwydd Ymchwil ymhlith cymheiriaid. | RIGE | Medi 2023 |
| Adolygu’r data/ymatebion o’r adran “Gonestrwydd a Moeseg Ymchwil” yn yr Arolwg o’r Diwylliant Ymchwil 2022 a nodi unrhyw gamau gweithredu ychwanegol sy’n ymwneud â Gonestrwydd Ymchwil a meysydd blaenoriaeth sy’n deillio o’r data hyn. | RIGE **a** RCDG | Medi 2023 |
| Ystyried i ba raddau y mae angen hyrwyddwyr ARM lleol a/neu a ellid ymgorffori swyddogaethau yn y maes hwn o fewn strwythurau neu rolau presennol. | CaR | Medi 2023 |
| Ystyried creu “mannau diogel” neu fecanweithiau eraill i alluogi a chefnogi staff a myfyrwyr i leisio pryderon Gonestrwydd Ymchwil. | RIGE | Medi 2024 |
| Archwilio i ba raddau y gallai dangos rhagoriaeth wrth gefnogi a/neu ymgorffori Gonestrwydd Ymchwil yn lleol gael ei adlewyrchu'n well yn systemau'r Brifysgol sy’n ymwneud â gwobrwyo a chydnabod, dyrchafiadau academaidd, a bandio proffesiynol. | RIGE **ac** AD **ac** RCDG | Medi 2024 |
| Archwilio a ellid gwella/atgyfnerthu adran 'Ymchwil' Academydd Caerdydd i gynnwys cyfeiriad at Onestrwydd Ymchwil (cynnal ymchwil i'r safonau uchaf o ran gonestrwydd), er mwyn helpu i wreiddio Gonestrwydd Ymchwil mewn gwerthoedd cyflogaeth ehangach. | RIGE **ac** AD | Medi 2024 |
| Ystyried ffyrdd o integreiddio gwerthoedd craidd Gonestrwydd Ymchwil i gynlluniau mentora'r Brifysgol ar gyfer Staff Academaidd. | RIGE **ac** AD | Mai 2025 |

|  |  |  |
| --- | --- | --- |
| **Colofn 6: Ymgysylltu, Cyfathrebu a Thryloywder** | | |
| **Camau gweithredu** | **Perchennog/Perchnogion** | **Dyddiad Targed** |
| Gwahodd cydweithwyr cyfnewid gwybodaeth, effaith ac ymgysylltu i gyfrannu at yr adolygiad nesaf o'r CoP RI ac i ystyried a oes angen paragraff penodol ar y gweithgareddau hyn. | RIGE | Ebrill 2023 |
| Cyhoeddi Polisi Moeseg y Brifysgol ar gyfer Ymchwil Ddynol ar wefan allanol y Brifysgol. | RIGE | Ebrill 2023 |
| Ystyried a allai Polisi Anifeiliaid@Caerdydd fod ar gael yn gyhoeddus ar wefan y Brifysgol. | BSO | Ebrill 2023 |
| Cyfathrebu ynghylch y Cynllun Gweithredu Gonestrwydd Ymchwil a chodi ymwybyddiaeth ohono ymhlith rhanddeiliaid allweddol ar draws y Brifysgol, gan gynnwys Arweinwyr Gonestrwydd Ymchwil lleol a’r Cyfarwyddwyr Ymchwil. | RIGE | Gorffennaf 2023 |
| Cynnal cyfarfod adolygu blynyddol rhwng SREC a chynrychiolwyr ORIEC, yn dilyn pob cylch adrodd SREC. | RIGE | Gorffennaf 2023 R1 |
| Ystyried ffyrdd y gellid egluro a rhoi cyhoeddusrwydd gwell i’r Weithdrefn ARM a'r broses adrodd. | CaR | Medi 2023 |
| Nodi dull priodol (neu fforwm addas) ar gyfer ceisio adborth gan gymuned ymchwil Prifysgol Caerdydd ynglŷn â’r canlynol:   * a ydynt yn teimlo bod ganddynt y sgiliau a'r adnoddau sydd eu hangen i fodloni safonau Gonestrwydd Ymchwil * a oes unrhyw beth yn digwydd yn lleol sy'n cymell pobl i beidio defnyddio arferion ymchwil da a/neu greu diwylliant ymchwil cadarnhaol sy'n seiliedig ar onestrwydd; * pa mor gyffredin yw pryderon gonestrwydd ymchwil yn lleol, ac i ba raddau y mae pryderon o’r fath yn destun adroddiad; * lefelau hyder ymchwilwyr o ran rhoi gwybod am bryderon ynghylch gonestrwydd ymchwil/ymddygiad ymchwil heb ofni stigma neu fod dan anfantais, a lefelau hyder bod pryderon o'r fath yn cael sylw priodol. | RIGE | Medi 2023 |
| Ystyried i ba raddau y gellid gwneud Cydlynwyr Camymddwyn Academaidd lleol yn fwy gweladwy/hygyrch[[4]](#footnote-4). | SCS | Medi 2024 |
| Ystyried ffyrdd o wella ymgysylltu uniongyrchol â myfyrwyr ymchwil a thechnegwyr i gryfhau ymhellach yr effaith a pha mor berthnasol yw polisïau a systemau gonestrwydd ymchwil y Brifysgol. | RIGE | Medi 2024 |
| Ystyried ffyrdd y gallai negeseuon ynghylch arferion cyfrifol mewn ymchwil ac arferion cyfrifol ym maes cyfnewid gwybodaeth/effaith/ymgysylltu/arloesedd gael eu halinio a’u hintegreiddio’n well i raglenni ac adnoddau presennol | Effaith ac Ymgysylltu  **a** RIGE | Medi 2024 |

**Ôl-nodyn 1:** Nodwyd meysydd amrywiol i'w hadolygu/gwella gan gynnwys, ond heb fod yn gyfyngedig i’r canlynol: cynnal adolygiad yn erbyn polisïau, gweithdrefnau a meysydd deddfwriaethol perthnasol eraill; cyfeirio at welliannau; ystyried cwmpas (contractwyr annibynnol, ymgynghorwyr ac ati), rolau, cyfrifoldebau a phwyntiau cyswllt; cynnwys datganiadau/canllawiau penodol ar gyfnodolion rheibus; adolygu yn erbyn canllawiau COPE ar gydweithredu rhwng sefydliadau ymchwil a chyfnodolion; ystyried ychwanegu tabl o weithdrefnau amgen i helpu pobl i ddeall paramedrau'r weithdrefn; ychwanegu gwybodaeth am gychwyn ymchwiliadau/prosesau atgyfeirio effeithiol eraill; ystyried gwneud darpariaeth ar gyfer hyfforddiant adfer, mentora a monitro; ystyried gwneud ymrwymiad sefydliadol i osgoi defnydd amhriodol o ddulliau cyfreithiol (fel cytundebau peidio â datgelu).

**Ôl-nodyn 2:** Cyfeirio at welliannau, adolygu yn erbyn fframweithiau allanol sydd wedi'u diweddaru (UKRIO ac UKRI), ymestyn y cwmpas i weithgareddau sy'n gysylltiedig ag ymchwil megis swyddogaethau golygyddol ac adolygu gan gymheiriaid, diweddariadau cynnwys a datblygu cynnwys newydd mewn meysydd amrywiol gan gynnwys: disgwyliadau o ran atgynhyrchu ac aelodaeth y Brifysgol o UKRN; arferion gorau mewn perthynas â swyddogaethau golygyddol ac adolygu gan gymheiriaid; gwybodaeth ynghylch ‘Lleisio pryder am Onestrwydd Ymchwil’.

**Ôl-nodyn 3:** Nodwyd amryw feysydd i’w hadolygu/gwella gan gynnwys, ond heb fod yn gyfyngedig i’r canlynol: Gwella eglurder ynghylch yr angen i wirio arferion a phrosesau moeseg lleol ar gyfer ymchwil sy’n cael ei chynnal y tu allan i’r DU; adolygu'r polisi yn erbyn ‘Fframwaith Cefnogi ac Adolygu Moeseg Ymchwil’ ARMA/UKRIO i nodi unrhyw welliannau sydd eu hangen.

**Ôl-nodyn 4:** Nodwyd amryw feysydd i'w hadolygu/gwella gan gynnwys, ond heb fod yn gyfyngedig i’r canlynol: gynnwys ymrwymiad clir i gynnal ymchwiliadau gwrthrychol, trylwyr, teg, tryloyw ac amserol i bryderon ynghylch camymddygiad ymchwil; cyfeiriad at yr egwyddorion allweddol sy'n llywio gweithdrefnau; sicrhau y rhoddir sylw i gyfrinachedd a dewisiadau cymorth ar gyfer pawb sy'n rhan o ymchwiliad; adolygiad yn erbyn fframweithiau allanol sydd wedi'u diweddaru (UKRI); ystyried camau gweithredu ehangach sy'n ofynnol o ganlyniad i'r camymddygiad honedig (wedi'i brofi neu ei ddiystyru); darpariaethau sy’n ymwneud ag atgyfeirio a/neu adrodd i gyrff allanol (lle bo’n berthnasol i’r myfyriwr).

**Atodiad 1**

**Concordat Ymrwymiadau a chyfrifoldebau sefydliadol**

***YMRWYMIAD 1***

*Rydym wedi ymrwymo i gynnal y safonau uchaf o drylwyredd a gonestrwydd ym mhob agwedd ar ymchwil*

Fel sefydliad/cyflogwr ymchwilwyr, rydym yn gyfrifol am y canlynol:

* cynnal amgylchedd ymchwil sy’n datblygu arferion ymchwil da ac sy’n ymgorffori diwylliant o onestrwydd ymchwil, fel y disgrifir yn Ymrwymiadau 2 i 5
* cefnogi ymchwilwyr i ddeall a gweithredu yn unol â safonau, gwerthoedd ac ymddygiadau disgwyliedig
* amddiffyn ymchwilwyr pan fyddant yn bodloni disgwyliadau'r Concordat mewn amgylchiadau anodd
* dangos bod gennym weithdrefnau ar waith i sicrhau bod ymchwil yn cael ei chynnal yn unol â safonau arferion gorau; systemau i hybu gonestrwydd ymchwil; a phrosesau tryloyw, cadarn a theg i ymchwilio i gamymddygiad ymchwil honedig

***YMRWYMIAD 2***

*Rydym wedi ymrwymo i sicrhau y cynhelir ymchwil yn unol â fframweithiau, rhwymedigaethau a safonau moesegol, cyfreithiol a phroffesiynol priodol.*

Fel sefydliad/cyflogwr ymchwilwyr, rhaid i ni:

* fod â pholisïau clir ynghylch adolygu a chymeradwyo moesegol sydd ar gael i bob ymchwilydd
* sicrhau bod pob ymchwilydd yn ymwybodol o bolisïau a phrosesau sy'n ymwneud â chymeradwyo moesegol, ac yn eu deall
* cefnogi ymchwilwyr i fabwysiadu arferion gorau mewn perthynas â gofynion moesegol, cyfreithiol a phroffesiynol
* bod â threfniadau priodol ar waith i alluogi ymchwilwyr i gael cyngor ac arweiniad ar rwymedigaethau a safonau moesegol, cyfreithiol a phroffesiynol

***YMRWYMIAD 3***

*Rydym wedi ymrwymo i gefnogi amgylchedd ymchwil sy'n seiliedig ar ddiwylliant o onestrwydd ac sy’n seiliedig ar lywodraethu da, arferion gorau a chefnogaeth i ddatblygu ymchwilwyr.*

Rhaid i amgylchedd ymchwil sy’n helpu i ddatblygu arferion da ac sy’n ymgorffori diwylliant o onestrwydd ymchwil fod â’r canlynol:

* polisïau, arferion a gweithdrefnau clir i gefnogi ymchwilwyr
* hyfforddiant ar foeseg ymchwil a gonestrwydd ymchwil gyda chyfleoedd dysgu, hyfforddi a mentora addas i gefnogi datblygiad sgiliau ymchwilwyr trwy gydol eu gyrfaoedd
* systemau rheoli cadarn i sicrhau bod polisïau sy'n ymwneud ag ymchwil, gonestrwydd ymchwil ac ymddygiad ymchwilwyr yn cael eu gweithredu
* ymwybyddiaeth ymhlith ymchwilwyr o'r safonau a'r ymddygiadau a ddisgwylir ganddynt
* systemau o fewn yr amgylchedd ymchwil sy'n nodi pryderon posibl yn gynnar
* mecanweithiau ar gyfer rhoi cymorth i ymchwilwyr y mae angen cymorth arnynt
* polisïau sy’n sicrhau nad oes stigma yn gysylltiedig ag ymchwilwyr sy’n gweld bod angen cymorth arnynt gan y Brifysgol
* prosesau clir i unrhyw aelod o staff leisio pryderon ynghylch gonestrwydd ymchwil

Fel sefydliad/cyflogwr ymchwilwyr, rhaid i ni wneud y canlynol:

* gwreiddio’r nodweddion uchod yn ein systemau, prosesau ac arferion
* adlewyrchu arferion gorau cydnabyddedig yn ein systemau, prosesau ac arferion ein hunain
* gweithredu'r Concordat o fewn ein hamgylchedd ymchwil
* cymryd rhan mewn ymarfer monitro blynyddol i ddangos ein bod wedi bodloni ymrwymiadau'r Concordat
* hyrwyddo cyfleoedd hyfforddi a datblygu i staff a myfyrwyr ymchwil, a’u hannog i fanteisio arnynt
* nodi uwch aelod o staff enwebedig i oruchwylio gonestrwydd ymchwil a sicrhau bod y wybodaeth hon yn cael ei diweddaru a'i bod ar gael i'r cyhoedd ar wefan y sefydliad
* nodi aelod penodol o staff a fydd yn gweithredu fel pwynt cyswllt cyntaf ar gyfer unrhyw un sydd eisiau rhagor o wybodaeth am faterion gonestrwydd ymchwil, a sicrhau bod manylion cyswllt y person hwn yn cael eu diweddaru a'u bod ar gael i'r cyhoedd ar wefan y sefydliad

***YMRWYMIAD 4***

*Rydym wedi ymrwymo i ddefnyddio prosesau tryloyw, amserol, cadarn a theg i ymdrin â honiadau o gamymddygiad ymchwil pan fyddant yn codi.*

Fel sefydliad/cyflogwr ymchwilwyr, rhaid i ni wneud y canlynol:

* meddu ar fecanweithiau clir, dealladwy a chyfrinachol ar gyfer adrodd am honiadau o gamymddygiad ymchwil
* meddu ar brosesau cadarn, tryloyw a theg sy'n adlewyrchu arferion gorau ar gyfer ymdrin â honiadau o gamymddygiad. Mae hyn yn cynnwys defnyddio aelodau allanol annibynnol o baneli ymchwilio ffurfiol, a llwybrau clir ar gyfer apelio
* sicrhau bod pob ymchwilydd ac aelod arall o staff yn ymwybodol o'r unigolion cyswllt a gweithdrefnau perthnasol
* gweithredu heb roi dan anfantais y rhai sy’n chwythu’r chwiban ac sydd wedi gwneud honiadau o gamymddygiad yn ddiffuant, neu er budd y cyhoedd, gan gynnwys cymryd camau rhesymol i amddiffyn eu henw da. Dylai hyn gynnwys osgoi defnydd amhriodol o ddulliau cyfreithiol, megis cytundebau peidio â datgelu
* cymryd camau rhesymol i ddatrys unrhyw faterion sy’n dod i’r amlwg yn ystod yr ymchwiliad. Gall hyn gynnwys gosod sancsiynau, gofyn am gywiro’r cofnod ymchwil a rhoi gwybod am unrhyw gamau gweithredu i gyrff rheoleiddiol a statudol, cyfranogwyr ymchwil, cyllidwyr neu gyrff proffesiynol eraill yn ôl yr amgylchiadau, rhwymedigaethau cytundebol a gofynion statudol.
* cymryd camau rhesymol i amddiffyn enw da unigolion sy’n cael eu rhyddhau o fai
* rhoi gwybodaeth am ymchwiliadau ynghylch camymddygiad ymchwil i gyllidwyr ymchwil ac i gyrff proffesiynol a/neu statudol fel sy’n ofynnol yn ôl amodau eu grant a rhwymedigaethau cyfreithiol, proffesiynol a statudol eraill
* cefnogi ymchwilwyr i roi gwybodaeth briodol pan fo angen iddynt wneud adroddiadau i gyrff proffesiynol a/neu statudol
* darparu pwynt cyswllt enwebedig neu gydnabod trydydd parti priodol i weithredu fel pwynt cyswllt cyfrinachol ar gyfer y rhai sy’n chwythu’r chwiban neu unrhyw berson arall sy’n dymuno lleisio pryderon ynghylch gonestrwydd ymchwil sy’n cael ei chynnal o dan ein nawdd.

***YMRWYMIAD 5***

*Rydym wedi ymrwymo i weithio gyda'n gilydd i gryfhau gonestrwydd ymchwil ac i adolygu cynnydd yn rheolaidd ac yn agored.*

Fel sefydliad/cyflogwr ymchwilwyr, rhaid i ni wneud y canlynol:

* cymryd camau i sicrhau bod ein hamgylchedd yn hyrwyddo ac yn ymgorffori ymrwymiad i onestrwydd ymchwil, a bod prosesau addas ar waith i ymdrin ag achosion o gamymddygiad
* llunio datganiad blynyddol byr, y mae'n rhaid ei gyflwyno i'r corff llywodraethu, ac wedi hynny sicrhau ei fod ar gael i'r cyhoedd, fel arfer drwy wefan y sefydliad. Rhaid i’r datganiad blynyddol hwn gynnwys:
  + crynodeb o’r camau gweithredu a’r gweithgareddau a wnaed i gefnogi a chryfhau dealltwriaeth a phrosesau ar gyfer cymhwyso materion gonestrwydd ymchwil (e.e. hyfforddiant i ôl-raddedigion ac ymchwilwyr, neu adolygiadau proses)
  + datganiad i roi sicrwydd bod y prosesau sydd ar waith yn y sefydliad ar gyfer ymdrin â honiadau o gamymddwyn yn dryloyw, yn amserol, yn gadarn ac yn deg, a’u bod yn parhau i fod yn briodol i anghenion y sefydliad
  + datganiad lefel uchel ynghylch unrhyw ymchwiliadau ffurfiol i gamymddygiad o ran ymchwil a gynhaliwyd, gan gynnwys data ar nifer yr ymchwiliadau;
  + datganiad ar yr hyn y mae’r sefydliad wedi’i ddysgu o unrhyw ymchwiliadau ffurfiol i gamymddygiad ymchwil, gan gynnwys pa wersi a ddysgwyd i atal yr un math o ddigwyddiad rhag digwydd eto
  + datganiad ar sut mae’r sefydliad yn creu ac yn ymgorffori amgylchedd ymchwil lle mae’r holl staff, ymchwilwyr a myfyrwyr yn teimlo’n gyfforddus i roi gwybod am achosion o gamymddwyn

Dylid anfon dolen i'r datganiad blynyddol at ysgrifenyddiaeth llofnodwyr y Concordat.

* adolygu ein prosesau o bryd i'w gilydd i sicrhau eu bod yn parhau i fod yn addas i'r diben

**Atodiad 2**

**Allwedd yr acronymau**

|  |  |
| --- | --- |
| **ARM** | Camymddygiad Ymchwil Academaidd |
| **ARMA** | Cymdeithas y Rheolwyr a Gweinyddwyr Ymchwil |
| **BSO** | Swyddfa Safonau Biolegol |
| **CaR** | Tîm Cydymffurfiaeth a Risg |
| **COPE** | Pwyllgor Moeseg Cyhoeddiadau |
| **PC** | Prifysgol Caerdydd |
| **Ed Gov** | Llywodraethu Addysg |
| **ESC** | Pwyllgor Cynaliadwyedd Amgylcheddol |
| **AD** | Adnoddau Dynol |
| **HTA** | Deddf Meinweoedd Dynol |
| **JRO** | Swyddfa Ymchwil ar y Cyd |
| **MRes** | Meistr mewn Ymchwil |
| **MPhil** | Meistr mewn Athroniaeth |
| **NHS REC** | Pwyllgor Moeseg Ymchwil y Gwasanaeth Iechyd Gwladol |
| **ORIEC** | Pwyllgor Gonestrwydd a Moeseg Ymchwil Agored |
| **ADP** | Adolygu Datblygiad Perfformiad |
| **PGR** | Ymchwilydd Ôl-raddedig |
| **PGT** | Ôl-raddedig a Addysgir |
| **PVC-R** | Rhag Is-Ganghellor Ymchwil, Arloesedd a Menter |
| **RCDG** | Grŵp Datblygu Diwylliant Ymchwil |
| **RI** | Gonestrwydd Ymchwil |
| **RI CoP** | Côd Ymarfer Gonestrwydd a Llywodraethu Gwaith Ymchwil |
| **RIGE** | Tîm Gonestrwydd Ymchwil, Llywodraethu a Moeseg |
| **SCS** | Tîm Achosion Myfyrwyr |
| **SREC** | Pwyllgor Moeseg Ymchwil yr Ysgolion |
| **UG** | Israddedig |
| **UKRI** | Ymchwil ac Arloesedd y DU |
| **UKRIO** | Swyddfa Gonestrwydd Ymchwil y DU |
| **UKRN** | Rhwydwaith Atgynhyrchu’r DU |

1. Mae R yn dynodi proses dreigl. Mae'r rhif ar ôl yr R yn dangos pa mor rheolaidd y mae'n rhaid cyflawni'r broses h.y. 3 = bob 3 blynedd, 1 = yn flynyddol. [↑](#footnote-ref-1)
2. Cynnwys o leiaf yr amserlenni ar gyfer cyflwyno'r system adolygu hon, y camau gweithredu sydd eu hangen i ymgorffori hyn yn y broses Noddi bresennol a gweithdrefnau mewnol i'w dilyn wrth gynnal adolygiadau o'r fath. [↑](#footnote-ref-2)
3. I gynnwys o leiaf natur y camymddygiad honedig, y canlyniad ac unrhyw wersi a ddysgwyd. [↑](#footnote-ref-3)
4. Mae'n bosibl y bydd y cam hwn yn cael sylw yn naturiol drwy waith sy'n gysylltiedig â Chynllun Gweithredu Siarter Gonestrwydd Academaidd y Brifysgol. [↑](#footnote-ref-4)